Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: (6) bekezdése rendelkezik arról, hogy mi tekinthető kisebbségi intézménynek. Eszerint: „A nemzeti és etnikai kisebbségek jogairól szóló 1993. évi LXXVII. törvény 29. §-ának
Paragraph Index: 1514

a) Mivel úgy ítélem meg, hogy a szükséges szülői beleegyezések beszerzésének elmulasztásával okozott visszásságot a települési önkormányzat saját hatáskörben orvosolhatja, ezért az állampolgári jogok országgyűlési biztosáról szóló 1993. évi LIX. törvény 21. § (1) bekezdésének értelmében azzal a k e z d e m é n y e z é s s e l fordulok Hajdúhadház polgármesteréhez mint az általános iskolák fenntartójának vezetőjéhez, hogy utasítsa az általános iskolákat arra, utólagosan szerezzék be a szülők beleegyezését gyermekeiknek cigány felzárkóztató programokban való részvételéhez. Ennek megvalósítása érdekében kezdeményezzenek párbeszédet a szülőkkel, és szükség esetén igényeljék a cigány kisebbségi önkormányzat közvetítését. Továbbá azzal a k e z d e m é n y e z é s s e l fordulok Hajdúhadház polgármesteréhez, hogy tegye lehetővé a cigány kisebbségi önkormányzat számára a betekintést a nemzetiségi kiegészítő normatív támogatás felhasználásának irataiba. A kisebbségi oktatási kérdésekben a jobb helyi kommunikáció kialakítása érdekében azzal a k e z d e m é n y e z é s s e l fordulok Hajdúhadház Önkormányzatának képviselő-testületéhez, hogy a cigány kisebbségi önkormányzattal közösen dolgozzanak ki együttműködési megállapodást, ezzel tegyék intézményessé a párbeszédet a cigány tanulók oktatásának kérdéseiről. Végül azzal a k e z d e m é n y e z é s s e l fordulok Hajdúhadház polgármesteréhez mint az általános iskolák fenntartójának vezetőjéhez, utasítsa az intézményvezetőket, hogy az iskolák taneszközzel való ellátása során csökkentsék a tagiskolák, illetve az egyes osztályok közötti felszereltségbeli különbségeket. E munkájukhoz igényeljék a cigány kisebbségi önkormányzat segítségét, különös tekintettel a nemzetiség kiegészítő normatív támogatás célszerű felhasználására. Kérem a polgármester urat, hogy a kezdeményezés tekintetében kialakított az önkormányzat képviselő-testülete által elfogadott, határozatba foglalt érdemi állásfoglalásukról, illetve a megtett intézkedésekről a kezdeményezések kézhezvételétől számított harminc napon belül tájékoztatni szíveskedjék.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes